b'\n_START_ARTICLE_\nJanis Joplin\n_START_SECTION_\nOppvekst\n_START_PARAGRAPH_\nJanis Joplin ble f\xc3\xb8dt klokka 09.30 p\xc3\xa5 St. Mary\xe2\x80\x99s Hospital til foreldrene Dorothy East og Seth Ward Joplin, tre uker f\xc3\xb8r termin. Hun veide bare 2,4\xc2\xa0kg._NEWLINE_Dorothy hadde to spontanaborter f\xc3\xb8r f\xc3\xb8dselen av Janis Joplin\xe2\x80\x99s yngre s\xc3\xb8ster; Laura Lee Joplin, i 1949 og Janis sin yngre bror Michael Ross Joplin i 1953._NEWLINE_Dorothy og Seth Joplin oppdaget fort at de hadde et barn med sv\xc3\xa6rt spesielle evner. Janis kunne spise p\xc3\xa5 egen h\xc3\xa5nd uten \xc3\xa5 s\xc3\xb8le i en alder av 11 m\xc3\xa5neder, hun kunne lese og skrive i en alder av tre \xc3\xa5r, hun spilte kompliserte pianostykker av Beethoven og Mozart da hun var fire og hun var en spesielt begavet maler. Som ung pike var Janis Joplin sine foreldres \xc3\xb8yesten._NEWLINE_Janis vokste opp i Port Arthur, en liten by i s\xc3\xb8r\xc3\xb8st Texas, som var \xc2\xab\xc2\xa0more Louisiana than Texas\xc2\xbb, slik innbyggerne beskrev den lille byen som ogs\xc3\xa5 befinner seg like ved grensen til Louisiana. I sin barndom holdt Janis seg til reglene og normene som dominerte den konservative, kristne byen. Hun sang i kirkekoret og respekterte grenser, men da hun begynte p\xc3\xa5 Thomas Jefferson High School som fjorten\xc3\xa5ring \xc2\xabThe whole world turned, it just turned on me\xc2\xbb som hun selv beskrev det._NEWLINE_Janis Joplins foreldre var ikke-religi\xc3\xb8se, intellektuelle og velutdannede middelklassemennesker, og Laura Joplin har senere forklart at den st\xc3\xb8rste hendelsen i deres familie var n\xc3\xa5r en kunne skrive sitt eget navn, for da fikk man nemlig et bibliotekkort. Dorothy var en streng og intellektuell kvinne som oppfordret barna sine til \xc3\xa5 tenke selv og ha egne meninger. Laura Joplin har senere i sin biografi om Janis Joplin forklart at de alltid ble inkludert i de voksnes diskusjoner og at deres meninger ble lyttet til og respektert._NEWLINE_Seth Joplin var en f\xc3\xb8lsom mann, og selv om det er sannsynlig at han var alkoholiker hadde det ingen effekt p\xc3\xa5 det faktum at han m\xc3\xa5 ha v\xc3\xa6rt en veldig god ektemann og far. Foreldrene til Janis l\xc3\xa6rte barna sine at kvinner var likeverdige med menn og svarte likeverdige med hvite. Dette oppfordret Janis til \xc3\xa5 reise seg opp i klasserommet og si at svarte burde ha samme rettigheter som hvite og at de blir diskriminert i samfunnet. Dette skapte store problemer for Janis Joplin, spesielt p\xc3\xa5 skolen, hvor de andre barna kalte henne \xe2\x80\x9dnigger lover\xe2\x80\x9d og kastet steiner p\xc3\xa5 henne._NEWLINE_Da Janis Joplin kom i puberteten ble hun overvektig, fikk akne og oppdaget at hun ble tiltrukket av jenter. Hun l\xc3\xa5 med eller lot som hun l\xc3\xa5 med mange gutter p\xc3\xa5 denne tiden, skal vi tro hennes beste venninne p\xc3\xa5 den tiden; Karleen Bennett. Dette gjorde hun mest for \xc3\xa5 v\xc3\xa6re oppr\xc3\xb8rsk og i st\xc3\xb8rst mulig grad bryte med det som ble forventet av en ten\xc3\xa5ringsjente p\xc3\xa5 femtitallet i en liten, konservativ, amerikansk by. Dette skapte ogs\xc3\xa5 problemer hjemme. Foreldrene hennes bad henne om \xc3\xa5 roe seg ned og ikke provosere s\xc3\xa5 mye. Disse s\xc3\xa5rbare \xc3\xa5rene har antagelig v\xc3\xa6rt sentrale n\xc3\xa5r det gjaldt \xc3\xa5 forme den sensitive Janis Joplin som laget f\xc3\xb8lelsesladet musikk og alltid trengte bekreftelse. Janis sa senere i et intervju \xc2\xabI was a misfit. I read, I painted, I didn\'t hate niggers\xc2\xbb._NEWLINE_Janis Joplin var ferdig p\xc3\xa5 Thomas Jefferson High School i 1960 og ble innrullert ved Lamar State College of Technology i Beaumont, Texas, og senere University of Texas i Austin, men fullf\xc3\xb8rte aldri studiene. Skoleavisa hadde en artikkel om henne i 1962 med overskriften \xc2\xabShe Dares To Be Different\xc2\xbb. Her l\xc3\xa6rte hun \xc3\xa5 spille gitar og harpe. Det var ogs\xc3\xa5 p\xc3\xa5 denne tiden Janis Joplin ble introdusert for narkotika. I begynnelsen dreide misbruket seg hovedsakelig om cannabis og alkohol, men etter hvert begynte Joplin \xc3\xa5 bruke stadig mer amfetamin. Venner og klassekamerater av Janis kom med f\xc3\xb8lgende utsagn om denne kritiske perioden: \xe2\x80\x9dJanis sov ikke, spiste ikke, hvilte ikke. Utenom skoletid satt hun bare og slurpet, sniffet og slikket i seg alt av dop hun kom over mens hun spilte og sang blues\xe2\x80\x9d. Etter et halvt \xc3\xa5r veide 169\xc2\xa0cm h\xc3\xb8ye Janis bare 38\xc2\xa0kg. Moren hennes kom og hentet henne etter \xc3\xa5 ha mottatt bekymrede brev fra Janis sine venner og la henne \xc3\xb8yeblikkelig inn til avrusning. Janis s\xc3\xa5 ut til \xc3\xa5 bli helt rusfri etter kort tid og returnerte raskt tilbake til college, med l\xc3\xb8fte om \xc3\xa5 ukentlig g\xc3\xa5 til en psykolog Dorothy Joplin hadde tatt kontakt med. I Friedmans biografi "Janis Joplin; buried alive" ble psykologen intervjuet, og han avsl\xc3\xb8rte at Janis faktisk holdt l\xc3\xb8ftet hun hadde gitt moren og gikk til psykologen en til to ganger i uka. Han har hittil ikke villet gi s\xc3\xa5 mange detaljer om hva Janis snakket om, men har nevnt i grove trekk at Janis snakket om aff\xc3\xa6rene med andre kvinner, forvirringen og fortvilelsen over sin legning, sine voldsomt skiftende hum\xc3\xb8rsvigninger og hvordan hun identifiserte seg med de plagede blueskvinnene som for eksempel Bessie Smith._NEWLINE_Hun ble kjent med en mann som het Chet Helms som lovte henne en musikkarri\xc3\xa8re og en bussbillett hjem hvis det skar seg, og sammen dro de til California.\n_START_SECTION_\nKarriere\n_START_PARAGRAPH_\nJanis Joplin fant etter hvert ut at det var musikken hun ville leve av. Hun skaffet seg mange kontakter innen musikkbransjen, og gjennom Chet Helms kom hun i kontakt med et musikerband som kalte seg Big Brother and the Holding Company som etterlyste en kvinnelig vokalist. Bandets friske blues- og rockinspirerte musikk passet perfekt til Janis Joplins stemme. Bandet opptr\xc3\xa5dte f\xc3\xb8rst p\xc3\xa5 barer og spisesteder, men etter hvert begynte de \xc3\xa5 opptre i st\xc3\xb8rre sammenhenger, og publikummet ble st\xc3\xb8rre og mer intenst. De fikk gi ut en plate Big Brother and the Holding Company, men bandet var forel\xc3\xb8pig s\xc3\xa5 ukjent at platen ikke fikk st\xc3\xb8rre oppmerksomhet._NEWLINE_Samme \xc3\xa5ret som Janis hadde flyttet til California og sl\xc3\xa5tt seg sammen med bandet, fikk de opptre p\xc3\xa5 Monterey Pop Festival. Dette var en ber\xc3\xb8mt musikkfestival i Monterey i California hvor noen av datidas st\xc3\xb8rste stjerner skulle opptre, deriblant Mama Cass. Her fremf\xc3\xb8rte de det som skulle bli en av Janis Joplins aller mest ber\xc3\xb8mte l\xc3\xa5ter; \xc2\xabBall and chain\xc2\xbb. I l\xc3\xb8pet av knapt en time hadde Joplin sprengt alle grenser for hva som noen gang hadde vist seg av musikalske prestasjoner, spesielt av en kvinne. Under konserten her ga Janis og bandet alt de hadde, og et stor\xc3\xb8yd publikum flokket seg mot scenen. Janis sang for full hals, skrek, ljomet, sparket med beina, og st\xc3\xb8nnet inn i mikrofonen. Bandet dundret l\xc3\xb8s, og de fremf\xc3\xb8rte fantastiske prestasjoner. Like etter konserten ble de tilbudt platekontrakt p\xc3\xa5 stedet. F\xc3\xb8rst kom en singel med favorittl\xc3\xa5ta \xc2\xabPiece of my heart\xc2\xbb, og et \xc3\xa5r senere var plata ferdig. Cheap thrills het den, og den solgte til gull i l\xc3\xb8pet av tre dager. Janis Joplin ble satt p\xc3\xa5 verdenskartet og er siden k\xc3\xa5ret til den st\xc3\xb8rste kvinnelige artisten som noen gang har satt sine bein p\xc3\xa5 jorda._NEWLINE_Med ber\xc3\xb8mmelsen falt Janis raskt tilbake til sitt narkotikamisbruk, som forverret seg stadig. Hun slet deriblant med et sterkt heroinmisbruk. Det kunne g\xc3\xa5 perioder hvor hun omtrent ikke var rusfri i det hele tatt, og hun drakk mye alkohol. Hun gikk flere ganger i terapi for \xc3\xa5 bli kvitt alkoholavhengigheten uten st\xc3\xb8rre suksess._NEWLINE_Ikke lenge etter den store suksessen med det f\xc3\xb8rste albumet bestemte Janis seg for \xc3\xa5 oppl\xc3\xb8se bandet og danne sitt eget. Kozmic Blues Band kalte hun bandet sitt, og sammen ga de ut andreplata I Got Dem Ol Kozmic Blues Again Mama!_NEWLINE_P\xc3\xa5 den nye plata tok Janis Joplin et langt og kraftig skritt fra skitten, enkel rock\'n\'roll til dyp og intens blues. Her ble det brukt mye kraftige, rolige bl\xc3\xa5seinstrumenter og mindre, enkel gitar og trommespilling. De store, intense bluesballadene som \xc2\xabLittle girl blue\xc2\xbb og \xc2\xabMaybe\xc2\xbb har blitt noen av Janis mest kjente og klassiske ballader. Men til tross for det nye albumets bluesdominerte stil, skimter man litt mer rockeinspirerte bluesl\xc3\xa5ter her ogs\xc3\xa5, som i l\xc3\xa5ta \xc2\xabKozmic blues\xc2\xbb, eller den store rockel\xc3\xa5ten \xc2\xabTry\xc2\xbb. Selv om dette var en spennende plate, var nok dette et litt drastisk steg for Janis \xc3\xa5 ta fra den sjarmerende, enkle rocken hun hadde vist tidligere. Til tross for stor suksess med denne plata ogs\xc3\xa5, var ikke den friske sjarmen der, og det amerikanske publikummet virket ikke like begeistret. Med det nye bandet turnerte Janis Joplin gjennom Europa der hun holdt konserter i bl.a. Sverige, Danmark, Nederland, England og Tyskland. Turneen inkluderte ikke Norge. Spesielt konserten i Frankfurt am Main, Tyskland, har blitt pekt ut som en spesielt sterk forestilling hvor Janis virkelig viste hva hun var god for, ogs\xc3\xa5 med et bluesband i ryggen. Europa \xc3\xb8nsket Janis velkommen med stor begeistring, mens hjemme i Amerika sviktet publikummet og fansen. Janis gjorde da det eneste fornuftige. Hun oppl\xc3\xb8ste bandet og dannet enda et nytt. Full Tilt Boogie Band ble denne gruppa kalt, og den hadde den friske sjarmen man hadde funnet hos Big Brother. Her ble det ikke brukt s\xc3\xa5 mye pomp\xc3\xb8se bl\xc3\xa5seinstrumenter, og deres musikk kledde Janis atskillig bedre._NEWLINE_Bandet jobbet godt og lenge med det tredje (fjerde, hvis man medregner Big Brothers album) og siste albumet til Janis. Men Janis var revet inn i et tungt narkotikamisbruk. Hun hadde til og med en skrekkslagen kveld kommet s\xc3\xa5 ruset ut p\xc3\xa5 scenen at hun ikke kunne st\xc3\xa5 st\xc3\xb8tt, og konserten m\xc3\xa5tte avlyses. I sin korte og ville karriere hadde hun rukket \xc3\xa5 bli forlovet flere ganger, nesten gift, pr\xc3\xb8vd alt som fantes av narkotiske stoffer og tjent seg styrtrik. Janis var en ubeskrivelig s\xc3\xa5rbar og intens person. Hun ville ha kj\xc3\xa6rlighet, hun ville gj\xc3\xb8re oppr\xc3\xb8r, og hun var alltid ensom og ulykkelig. Etter en konsert uttalte hun: \xc2\xabI just made love to 25\xc2\xa0000 people, but I\'m goin\' home alone.\xc2\xbb\n_START_SECTION_\nWoodstock 1969\n_START_PARAGRAPH_\nI 1969 deltok Janis Joplin p\xc3\xa5 den verdensber\xc3\xb8mte Woodstockfestivalen, som ble en stor nedtur for Janis Joplin. If\xc3\xb8lge biografien Scars of Sweet Paradise satt Janis Joplin full av angst og ventet p\xc3\xa5 det som skulle bli det desidert store gjennombruddet i karrieren hennes. Hun fikk sin elskerinne Peggy Caserta og en mengde heroin fl\xc3\xb8yet inn med helikopter i et fors\xc3\xb8k p\xc3\xa5 \xc3\xa5 roe seg ned. Sammen satte de seg heroin p\xc3\xa5 et av de f\xc3\xa5 portable toalettene blant en mengde avf\xc3\xb8ring. Janis Joplin ble s\xc3\xa5 ruset at da hun gikk ut p\xc3\xa5 scenen, s\xc3\xa5 klarte hun knapt \xc3\xa5 st\xc3\xa5 oppreist. Hun slet med \xc3\xa5 holde mikrofonen og klarte bare s\xc3\xa5 vidt \xc3\xa5 mumle frem sangene. Etter konserten gr\xc3\xa5t Janis over opptredenen sin.\n_START_SECTION_\nFestival Express 1970\n_START_PARAGRAPH_\nI 1970 ble Trans Continental Pop Festival, ogs\xc3\xa5 kalt Festival Express, arrangert. Festival Express var et privat tog, bygget og benyttet for \xc3\xa5 skape en kreativ turn\xc3\xa8 for Grateful Dead, Janis Joplin og The Band. Toget var fylt med musikere, dop, alkohol, en eksklusiv bar samt en restaurant. Togets rute gikk over den s\xc3\xb8rlige delen av Canada, fra Toronto til Calgary. Det har siden blitt laget en dokumentarfilm fra hendelsen, der filmsnutter fra b\xc3\xa5de konsertene og hendelsene p\xc3\xa5 toget er inkludert. Janis Joplin var veldig forn\xc3\xb8yd med turneen og fremf\xc3\xb8rte noen av sine beste prestasjoner sammen med Monterey og konserten i Tyskland.\n_START_SECTION_\nTrivia\n_START_PARAGRAPH_\nHennes sterke, raspete, s\xc3\xa5rbare stemme kunne strekke seg over hele fire oktaver._NEWLINE_Den hvite Texas-jenta har ogs\xc3\xa5 plassert navnet sitt p\xc3\xa5 RIAA-listen der hun har sl\xc3\xa5tt b\xc3\xa5de Christina Aguilera, John Lennon, Spice Girls og Paul McCartney i antall solgte plater._NEWLINE_Leonard Cohens \xc2\xabChelsea Hotel #2\xc2\xbb (utgitt p\xc3\xa5 New Skin for the Old Ceremony i 1974, \xc2\xabChelsea Hotel\xc2\xbb ble bare spilt p\xc3\xa5 konsert) er inspirert av et m\xc3\xb8te med Joplin p\xc3\xa5 hotellet. Cohen angret senere p\xc3\xa5 at han gjorde det offentlig kjent at sangen omhandlet Joplin.'